text: "El més important és que el Barça faci gols, no jo" | FCBarcelona.cat
  "El més important és que el Barça faci gols, no jo"
  Villa: "El més important és que el Barça faci gols, no jo"
  Villa ha tornat a demostrar que prioritza el rendiment col·lectiu a l'individual i ha reivindicat que la seva feina no es valori pel nombre de gols. "No em van fitxar perquè fos el màxim golejador, sinó perquè el Barça fos millor", ha declarat.
  En aquest sentit, el '7' del FC Barcelona ha recordat que "el més important és que el Barça faci gols, no jo", i que, per tant, no està preocupat per les seves estadístiques golejadores a Can Barça.
  Villa, que va signar el seu primer doblet contra el Sevilla, ha tornat a deixar clar en roda de premsa que té un caràcter que és tot ambició. "No en tinc prou amb res del que faig. L'altre dia vaig marcar dos gols, però hauria volgut fer-ne tres o quatre i l'equip va guanyar 5-0, però m'hauria agradat guanyar 6-0 o 7-0. Sempre vull fer més, però de moment estic content amb el treball que he fet", ha aclarit.
  Defensar la banda, la tasca més complicada
  Sobre la seva posició al camp, Villa ha reconegut que s'ha trobat "a gust" allà on ha jugat, ja sigui d'extrem esquerre, dret o com a punta. "M'he trobat bé en totes les posicions en què he jugat", ha afirmat, abans de confessar que fa un temps sí que li va costar la tasca de defensar quan jugava per la banda esquerra. "No només aquí, sinó sobretot al Mundial. Però ara ja tinc clar com defensar, gràcies a Del Bosque i Guardiola", ha explicat.
  No hi ha cansament
  A l'asturià també se li ha preguntat per l'estat físic de l'equip. Villa reconeix que l'equip no ha pogut fer la pretemporada idònia, però que tampoc es troba malament: "L'altre dia vam tenir el partit més físic i exigent de tots i el vam acabar bé, a l'àrea del Copenhaguen i amb un xut al pal. No ens falta frescor. Tot i no fer la pretemporada d'altres anys, crec que avui això no s'està notant gaire".
  Villa, durant la roda de premsa d'aquest divendres. Fotos: Miguel Ruiz-FCB
  A la caça del Madrid
  David Villa no nega la importància del duel amb el Madrid a final de mes, però prefereix parlar dels rivals més propers. L'asturià veu de vital importància situar-se com a líder quan abans millor: "El que toca és guanyar el Getafe, perquè avui tots els rivals continuen guanyant i encara tenim un equip per sobre. Evidentment, si guanyes el Madrid li retalles tres punts, però qui no et diu que no pots retallar punts en altres jornades?"